Անդրեյ Մյագկով

Անդրեյ Վասիլևիչ Մյագկով (ռուս.` Андрей Васильевич Мягков, ), խորհրդային և ռուսական թատրոնի և կինոյի դերասան, ռեժիսոր, գրող։ ԽՍՀՄ Պետական մրցանակի դափնեկիր (1977 թ.), ՌԽՖՍՀ ժողովրդական արտիստ (1986 թ.):

Կենսագրություն 
Անդրեյ Մյագկովը ծնվել է Լենինգրադում։ Հայրը Տեխնոլոգիական ինստիտուտում դոցենտ էր, իսկ մայրը` ճարտարագետ-մեխանիկ։ Իր հոր հորդորով Անդրեյն ավարտել է Լենինգրադի քիմիա-տեխնոլոգիական ինստիտուտը (ներկայիս` Սանկտ Պետերբուրգի պետական տեխնոլոգիական ինստիտուտ) և որոշ ժամանակով աշխատել Պլաստիկ զանգվածների ինստիտուտում։ Սիրողական ներկայացումներից մեկի ժամանակ նրան նկատել է Մոսկվայի գեղարվեստական ակադեմիական թատրոնին (ՄԳԱԹ) կից դպրոց-ստուդիայի մանկավարժներից մեկը և առաջարկել ուժերը փորձել իրենց մոտ։ 1965 թվականին ավարտելով դպրոց-ստուդիան, նա դարձել է «Սովրեմեննիկ» («Современник») թատրոնի դերասան։

Անդրեյ Մյագկովի առաջին թատերական դերերից էր քեռու դերը «Քեռու երազը» բեմադրությունում։ Թատրոնում նրա աշխատանքներից կարելի է առանձնացնել «Հատակում», «Բալալայկին և Կո», «Սովորական պատմություն», «Բոլշևիկները» և այլ ներկայացումներում խաղացած դերերը։ 1977 թվականին նա տեղափոխվել է Մոսկվայի գեղարվեստական ակադեմիական թատրոն, իսկ 1987 թվականից, արդեն իսկ առանձնացած` Մոսկվայի Անտոն Չեխովի անվան գեղարվեստական թատրոնում է։ Նա դասավանդել է ՄԳԱԹ-ի դպրոց-ստուդիայում։

Անդրեյ Մյագկովը Խորհրդային Միության հայտնի դերասաններից մեկն էր։ Կինոյում առաջին անգամ նկարահանվել է 1965 թվականին` «Ատամնաբույժի արկածները» կինոնկարում։ Սակայն նրան համընդհանուր ճանաչում բերեց Էլդար Ռյազանովի հետ երկար տարիների համագործակցությունը` նկարահանվելով «Ճակատագրի հեգնանք, կամ բաղնիքդ անուշ» (1975 թ.), «Ծառայողական սիրավեպ» (1977 թ.), «Ավտոտնակ» (1979 թ.) և «Դաժան ռոմանս» (1984 թ.) ֆիլմերում։ Կինոգետների կարծիքով Անդրեյ Մյագկովը ավելի շատ կատակերգու դերասան է, չնայած նրա խաղացանկում առկա են խոշոր դրամատիկական դերեր, ինչպիսին է օրինակ` գիտնական Շվիրկովի դերը Մառլեն Խուցիևի «Վերջաբան» (1983 թ.) ֆիլմում։

Անձնական կյանք 
1963 թվականին Անդրեյ Մյագկովն ամուսնացել է դերասանուհի Անաստասյա Վոզնեսենսկայայի հետ։ Նա հեղինակ է երեք վեպերի և զբաղվում է նաև դիմանկարչությամբ։

Անդրեյ Մյագկովը վարել է մեկուսի կյանք և խուսափել է հարցազրույցներից։

Մահացել է 2021 թվականի փետրվարի 18-ին, ըստ նախնական տվյալների՝ մահվան պատճառը հանդիսացել է սրտի սուր անբավարարությունը։

Ֆիլմագրություն

Ծանոթագրություններ 

Հուլիսի 8 ծնունդներ
1938 ծնունդներ
Անձինք այբբենական կարգով
Սանկտ Պետերբուրգ քաղաքում ծնվածներ
Ապրող անձինք
Դերասաններ այբբենական կարգով
Խորհրդային դերասաններ
Ռուս դերասաններ
ՌԽՖՍՀ ժողովրդական արտիստներ
ՌԽՖՍՀ վաստակավոր արտիստներ
ԽՍՀՄ Պետական մրցանակի դափնեկիրներ
ՌԽՖՍՀ Վասիլև եղբայրների անվան պետական մրցանակի դափնեկիրներ
ՄԳԱԹ դպրոց-ստուդիայի շրջանավարտներ
Ռուս ռեժիսորներ
Ռուս գրողներ
Ռուս նկարիչներ
Ռուս մանկավարժներ
«Հայրենիքին մատուցած ծառայությունների համար» 4-րդ աստիճանի շքանշանի ասպետներ
Բարեկամության շքանշանի ասպետներ
Բարեկամության շքանշանի ասպետներ (Ռուսաստան)
«Հայրենիքին մատուցած ծառայությունների համար» 3-րդ աստիճանի շքանշանի ասպետներ
Ռուս թատերական ռեժիսորներ
Ռուսաստանի Դաշնության ժողովրդական արտիստներ
Խորհրդային կինոռեժիսորներ
ԽՍՀՄ ժողովրդական արտիստներ
Ռուսաստանի հեռուստատեսության դերասաններ